Marsella desendolcóse col nome de Massalia como coloña comercial fundada por marineros Focianos hacia'l 600 a. C., conservando los restos más antiguos de la viticultura de Francia introducíos nel sieglu IV a. C. Sede d'un vizcondáu nel sieglu IX dependiente lluéu del condáu de Provenza, foi incorporada a la corona de Francia nel 1481 y aprovechó pal so medre de l'allianza estratéxica d'ésta col Imperiu Otomanu durante'l Renacimientu y l'Antiguu Réxime. Tres la Revolución que bautizó col nome de Marsellesa, la marcha militar que más tarde convirtióse nún de los símbolos nacionales de Francia, la ciudá foi escenariu del nomáu Terror Blancu y durante'l sieglu XIX, escenariu d'un rápidu progresu con una espansión coloñal Francesa hacia Arxelia y l'apertura del Canal de Suez. Foi parcialmente destruyía durante la Segunda Guerra Mundial y ún de los finxos de la Operación Dragoon. Llugar de pasu tradicional de los fluxos migratorios col que foi incrementáu'l caráuter multicultural de la ciudá, la crisis económica de los años 1970 provocó ensin embargu un descensu granible de la población, la pérdida de poder alquisitivu y l'acentuación de conflitos sociales nel caberu cuartu del sieglu XX pa dir recuperándose pasu ente pasu como una de les ciudaes más importantes de la rexón Euromediterranea.